Facebook-skandaal: Is jy ook geteiken?Mark Zuckerberg, uitvoerende hoof van Facebook (Foto: Xinhua/Ting Shen) Sommige Facebook-gebruikers het vandeesweek ŉ kennisgewing ontvang dat hul data onbehoorlik bekom is deur ŉ maatskappy, Cambridge Analytica. Die maatskappy het onregmatig persoonlike inligting van tot soveel as 87 miljoen gebruikers bekom van persone en hul vriende wat aan die app “This Is Your Digital Life” deelgeneem het. Die maatskappy, wat deel was van pres. Donald Trump se 2016-verkiesingsveldtog, het na bewering die inligting gebruik om sielkundige profiele saam te stel en kiesers dan met spesifieke advertensies te teiken. Mike Schroepfer, hoof tegniese beampte van Facebook, beraam dat Cambridge Analytica se praktyke tot 87 miljoen gebruikers raak, waarvan die meeste in die VSA woon. Cambridge Analytica het egter herhaaldelik ontken dat hulle enigiets verkeerd gedoen het en het verlede week in ŉ verklaring gesê hulle het data slegs van 30 miljoen gebruikers bekom. Intussen berig EWN dat minstens 59 777 Suid-Afrikaners hierdeur geraak word. Volgens Facebook het 33 gebruikers in Suid-Afrika die app afgelaai en die 59 777 is vriende met diegene wat die app iewers anders in die wêreld afgelaai het. Die app, This Is Your Digital Life, is saamgestel deur Aleksandr Kogan, navorser by Cambridge-universiteit. Hy het die data wat hy ingesamel het, daarna aan Cambridge Analytica verkoop. As jy nie ŉ kennisgewing gekry het dat jou inligting met die maatskappy gedeel is nie, kan jy hier klik om te sien of jy deur die databreuk geraak is. (Maak seker dat jy met Facebook ingeteken is.) Facebook het intussen bevestig hy het die app verbied. Mark Zuckerberg, uitvoerende hoof van Facebook, het vandeesweek voor die Amerikaanse kongres verskyn om vrae oor die kwessie te beantwoord. Hy is onder andere uitgevra oor Facebook se fundamentele sakemodel, die manier waarop die maatskappy data gebruik en watter tipe maatreëls behoorlik sal wees. Zuckerberg het onder meer bevestig dat sy eie data ook ingesluit is in die data wat aan derdepartye verkoop is. Hy het getuig dat Facebook nie in hierdie stadium van voornemens is om sy sakemodel te verander nie. Oor riglyne en maatreëls het Zuckerberg gesê hy is nie gekant teen maatreëls nie, maar “mens moet versigtig wees watter tipe maatreëls ingestel word”. Op ŉ vraag van verteenwoordiger Raul Ruiz, of daar ŉ entiteit moet wees wat “toesig hou oor hoe gebruikers se data versamel, gedeel en gebruik word”, en wat “riglyne kan bied vir internetmaatskappye om seker te maak dat hulle nie die wet oortree nie”, het Zuckerberg gesê dit is “ŉ idee wat goed oorweeg moet word”. Zuckerberg het benadruk dat die maatskappy in die toekoms sal verhoed dat daar enige inmenging plaasvind tydens verkiesings. Dit het aan die lig gekom dat Facebook-rekeninge, wat met Rusland verbind word, gebruik is om tydens die 2016 Amerikaanse verkiesing verkeerde inligting te versprei. Hy het bygevoeg die maatskappy stel kunsmatige intelligensie in om vals rekeninge op te spoor om die verspreiding van verkeerde inligting te voorkom, maar het erken dat dit nie moontlik sal wees om dit heeltemal te voorkom nie.